ToekomsVenster: Wat is genade? | Maroela Media
ToekomsVenster: Wat is genade?
Foto: Kirill Pershin/Unsplash.com
Probeer dink aan sinonieme wat iets vergestalt van hierdie eg Christelike konsep. Onverdiende guns, liefde, aanvaarding, begrip, deernis, omgee, gasvryheid kom by my op. Dallas Willard sê dit mooi "… the pressure is off. In Scripture grace is God's action in your life to accomplish what you cannot accomplish on your own."
Ons sing dit: "… genade onbeskryflik groot het U aan my bewys. Verlore seun 'n wegloopkind, weer in die Vaderhuis".
Die lirieke herinner aan die storie van die verlore seun. Daar is verskeie woorde waarmee 'n mens sy optrede kan beskryf. Daar is haas nie 'n sonde en oortreding waaraan hy homself nie skuldig gemaak het nie: arrogansie, gebrek aan eerbied en waardering vir sy vader, losbandig en ongedissiplineerdheid. Ek lees tussen die lyne, maar vermoed dat die dinge waarmee die seun homself besig gehou het in die tyd dat geld volop was en sy pa se toesig ontbreek het, 'n interessante sepie sou uitmaak. Soos die Prediker was daar min wat hy homself nie veroorloof het nie.
Baie sou redeneer dat hy sy kans gehad en verbrou het. Dat dit onregverdig is teenoor die pa en die ander seun dat hierdie verkwister nou hulp en genade verwag. Hy het immers sy bed gemaak en moet nou daarin slaap soos die bekende spreekwoord lui. Hy hoort nie in goeie geselskap nie. Ander word teen sy gedrag en optrede gewaarsku en geen goeie geselskap gaan met hom om nie. Niemand praat oor hom nie en vir alle praktiese doeleindes is hy dood.
Nie by God die Vader nie! Nie by die Pa wat nie kon wag dat sy seun huis toe kom nie! Nie by 'n Vader wat bly glo en hoop het nie!
"Ek het gesondig" was genoeg. Die vetgemaakte kalf is geslag, ere klere word hom aangetrek en 'n ring aan sy vinger rond die verwelkoming af. Die bure word genooi want die hy was verlore, maar lewe weer. Dit is genade.
Gun ons mense wat afgedwaal het God se genade? Wat is ons definisie van afdwaal en is dit hoe God oor daardie mense dink? Is nederigheid, net omdat ons nie alles weet en verstaan nie eerder gepas nie? Gun ons die onaansienlikes, die wat ons besluit het nie ingesluit kan word nie, die waaroor vergaderinge gehou word en die kerk skeur, die genade van God?
Wil ons God se program van genade vir hom reël of kan ons Hom daarmee vertrou? Wil ons God speel of veel eerder onthou waar die Here ons kom haal het, verreken wat van ons sou geword het as dit nie vir God se genade was nie?
Moenie ander uitsluit en die genade van God ontsê nie. Staan opsy. God is besig.
Gedagte vir die dag: "Ek sal …"
Podlitiek: Korona hier en daar, kyk hoe die ANC en EFF liefde verklaar…
Ja, dit is so dat ons 'n God van liefde dien, maar dikwels smaad ons en vermorsel ons Sy genade deur ons optrede, in ons eie koninkrykies met sy eie reëls.
Hy sit alleen op Sy troon in mag en majesteit en die oordeel kom alleen Hom toe!!
Verder, die engele om Sy troon sing nie heeltyd "liefde, liefde, liefde" nie. Nee, hulle sing "HEILIG, HEILIG, HEILIG".